CELEX: 32015D2236
Language: fi
Date: 2015-11-27 00:00:00
Title: Neuvoston päätös (EU) 2015/2236, annettu 27 päivänä marraskuuta 2015, Maailman kauppajärjestön ministerikokouksessa Euroopan unionin puolesta esitettävästä kannasta siltä osin kuin on kyse sähköisiin siirtoihin sovellettavia tulleja koskevan moratorion sekä ilman sopimusrikkomusta tehtäviä ja muista tilanteista johtuvia valituksia koskevan moratorion voimassaolon jatkamisesta

3.12.2015   
            
            
               FI
            
            
               Euroopan unionin virallinen lehti
            
            
               L 317/33
            
         NEUVOSTON PÄÄTÖS (EU) 2015/2236,
   annettu 27 päivänä marraskuuta 2015,
   Maailman kauppajärjestön ministerikokouksessa Euroopan unionin puolesta esitettävästä kannasta siltä osin kuin on kyse sähköisiin siirtoihin sovellettavia tulleja koskevan moratorion sekä ilman sopimusrikkomusta tehtäviä ja muista tilanteista johtuvia valituksia koskevan moratorion voimassaolon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Maailman kauppajärjestön (WTO) ministerikokouksessa vuonna 1998 hyväksyttiin julistuksen muodossa sähköisiin siirtoihin sovellettavia tulleja koskeva moratorio, jäljempänä ’sähköisen kaupankäynnin moratorio’, jonka puitteissa WTO:n jäsenet jatkavat nykyistä käytäntöään olla perimättä tulleja sähköisistä siirroista. Tällä hetkellä moratorio on muodoltaan WTO:n ministerikokouksen päätös, joka on uusittu kahden vuoden välein vuodesta 1998.
            
         
               (2)
            
            
               Ilman sopimusrikkomusta tehtäviä ja muista tilanteista johtuvia valituksia koskevan moratorion voimassaoloa on toistuvasti jatkettu WTO:n ministerikokouksessa sen jälkeen, kun tällaisten valitusten soveltamisalaa ja yksityiskohtaisia sääntöjä koskevan päätöksen tekemiselle teollis- ja tekijänoikeuksien kauppaan liittyvistä näkökohdista tehdyn sopimuksen, jäljempänä TRIPS-sopimus, 64 artiklan 3 kohdassa asetettu viiden vuoden määräaika umpeutui.
            
         
               (3)
            
            
               Moratorioiden voimassaoloa jatkettiin viimeksi joulukuussa 2013 pidetyssä WTO:n ministerikokouksessa vuoteen 2015. Molempien moratorioiden voimassaoloa olisi jatkettava edelleen tulevassa WTO:n ministerikokouksessa tai niistä olisi tehtävä pysyviä, jos asiasta päästään yksimielisyyteen meneillään olevissa tai tulevissa keskusteluissa.
            
         
               (4)
            
            
               On unionin edun mukaista kannattaa sähköisen kaupankäynnin moratorion jatkamista toistaiseksi. On myös unionin edun mukaista jatkaa ilman sopimusrikkomusta tehtäviä ja muista tilanteista johtuvia valituksia koskevan moratorion voimassaoloa siihen saakka, kun ministerikokous hyväksyy TRIPS-neuvoston suositukset kyseisten valitusten soveltamisalasta ja yksityiskohtaisista säännöistä TRIPS-sopimuksen 64 artiklan 3 kohdan mukaisesti,
            
         ON HYVÄKSYNYT TÄMÄN PÄÄTÖKSEN:
   1 artikla
   Maailman kauppajärjestön ministerikokouksessa unionin puolesta esitettävänä kantana on kannattaa sähköisiin siirtoihin sovellettavia tulleja koskevan moratorion voimassaolon jatkamista toistaiseksi ja kannattaa vuoden 1994 tullitariffeja ja kauppaa koskevan yleissopimuksen XXIII artiklan 1 kohdan b ja c alakohdassa tarkoitettuja valituksia (ilman sopimusrikkomusta tehtäviä ja muista tilanteista johtuvia valituksia) koskevan moratorion voimassaolon jatkamista siihen saakka, kun ministerikokous tekee päätöksen ilman sopimusrikkomusta tehtävien ja muista tilanteista johtuvien valitusten soveltamisalasta ja yksityiskohtaisista säännöistä.
   2 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 27 päivänä marraskuuta 2015.
      
         
            Neuvoston puolesta
         
         
            Puheenjohtaja
         
         J. ASSELBORN